ועדת הכנסת, כנסת 15, פרוטוקול מספר 159, 2001-02-13 00:00

סאלח טריף: אני פותח את ישיבת הוועדה.

סאלח טריף: נפתח בבקשת חברי הכנסת מוחמד כנעאן ותאופיק חטיב להתפלגות מסיעת רע"מ.

סאלח טריף: כידוע לכם, דנו בנושא הזה במהלך הפגרה בישיבה שהתקיימה בתל-אביב.

סאלח טריף: דחינו את אישור הבקשה להתפלגות שני חברי הכנסת הנכבדים לישיבה הראשונה שתתקיים לאחר הבחירות, כלומר לישיבה הזאת, גם משום שנדרש פרק זמן לדו-שיח מחודש וגם משום שהיתה בקשה להתייעצות סיעתית של חבר הכנסת טלב אלסאנע, יושב-ראש הסיעה.

סאלח טריף: האישור שלנו הוא אישור טכני לבקשה, ומכיוון שהתמלאו כל הדרישות על-פי התקנון, כפי שהודיע היועץ המשפטי של הכנסת, אין מניעה תקנונית-חוקית לאישור בקשתם של שני חברי הכנסת.

סאלח טריף: נשמע את דבריו של חבר הכנסת דהאמשה.

עבד-אלמאלכ דהאמשה: כמובן לא תהיה מניעה ואת הדבר הזה אפשר לעשות בכל ישיבה ובכל עת.

עבד-אלמאלכ דהאמשה: אני מבקש לא להעלות את הנושא הזה עכשיו לסדר היום, אלא לתת לנו אפשרות לדחות את הדיון ב-24 שעות.

עבד-אלמאלכ דהאמשה: ייתכן שנמצא פתרון בתוך הסיעה, ואז אפשר יהיה לחסוך את הדיון הזה.

סאלח טריף: אין לי בעיה להיענות לבקשתו של חבר הכנסת דהאמשה, אם חברי הכנסת מסכימים בינם לבין עצמם.

סאלח טריף: אני מבקש שתאמרו לי מה עמדתכם, כי הנושא הוא על סדר יומה של הוועדה.

תאופיק חטיב: אם הוועדה מסכימה לדחות את הדיון ב-24 שעות, אנחנו ניאות לבקשתו של חבר הכנסת דהאמשה.

מוחמד כנעאן: הבקשה הזאת נתבקשה גם אז.

מוחמד כנעאן: יושב-ראש הסיעה ביקש התייעצות סיעתית ולא קיים אותה, אלא הבקשה היתה כדי למשוך זמן.

מוחמד כנעאן: אין לי בעיה להיענות לבקשה, אבל מתוך כבוד לחבר הכנסת דהאמשה ולא מתוך כבוד ליושב-ראש הסיעה.

מוחמד כנעאן: לפי הנוהל התקין, מי שמבקש התייעצות סיעתית אמור לקיים אותה.

עבד-אלמאלכ דהאמשה: אני מבקש להודות לשני חבריי.

עבד-אלמאלכ דהאמשה: אני מקווה שנמצא את הדרך איך לחסוך מהוועדה את אי הנעימות.

סאלח טריף: אנחנו נדחה את הדיון בבקשת שני חברי הכנסת, בהתאם לבקשתו של חבר הכנסת דהאמשה ובהסכמתם.

סאלח טריף: אם הצדדים יגיעו להבנה אנחנו נשמח, ואם לא ייתכן שהדיון יתקיים מחר.

סאלח טריף: 2.

סאלח טריף: הצעת חוק יסוד: הכנסת (תיקון מס' 41) בדבר מועד פתיחת כנסי הכנסת

סאלח טריף: הסעיף הבא על סדר יומנו הוא הצעת חוק יסוד: הכנסת (תיקון מס' 41) בדבר מועד פתיחת כנסי הכנסת.

סאלח טריף: אני מבקש מהיועץ המשפטי להסביר לנו במה המדובר.

צבי ענבר: אנחנו מדברים על שתי הצעות חוק.

צבי ענבר: פיצלנו את ההצעה הראשונה שלנו לשתיים, כדי שהתיקון להצעת חוק יסוד: הכנסת יהיה בנפרד, והתיקון לחוק הכנסת יהיה בנפרד.

צבי ענבר: כזכור לכם, קיבלה הכנסת בהליך מאוד מזורז, בסוף הכנסת הקודמת, חוק שאפשר את פגרת הבחירות הזאת.

צבי ענבר: ההצעה שלפני

צבי ענבר: כם באה להשלים את הליך החקיקה הזה בצורה הרבה יותר אלגנטית.

צבי ענבר: דהיינו, את ההסדר לקראת מה הלכנו בפעם הקודמת ולקראת מה בכלל המגמה שלנו.

צבי ענבר: המגמה שלנו בשנים האחרונות היא, את העקרונות לקבוע בחוק הכנסת ואת כל הפרטים בחוק יסוד: הכנסת.

צבי ענבר: כך גם התחלנו לעשות לגבי הפגרה.

צבי ענבר: היום יש בסעיף 32 לחוק יסוד: הכנסת הוראה האומרת: "לא כונסה הכנסת בארבעת השבועות כאמור בסעיף הקודם, תתכנס ביום ב' של השבוע החמישי, בשעה ארבע אחר-הצוהריים".

צבי ענבר: את ההוראה הזאת אנחנו מעבירים לסעיף 9 בחוק הכנסת, בסעיף שמדבר על כינוס הכנסת, ושם הוא משתלב יפה מאוד בסעיף החדש, 9(א)(2), שאומר: "בשנה שבה מתקיימות בחירות לכנסת או לראש-הממשלה, או בחירות מיוחדות.

צבי ענבר: .." כל הסעיף מדבר בין על שני כנסים בשנה רגילה לבין על יותר כנסים בשנה שבה מתקיימות בחירות.

סאלח טריף: מה החשיבות של העברת החוק הזה מחוק יסוד לחוק הכנסת?

צבי ענבר: בסעיף קטן (א)(1), שמדבר על שני כנסים בשנה, נאמר כבר כי הוא עבר כולו מחוק היסוד לחוק הכנסת.

צבי ענבר: נאמר כבר, שהכנס האחד ייפתח בתוך ארבעה שבועות לאחר חג הסוכות, הכנס השני ייפתח בתוך ארבעה שבועות לאחר יום העצמאות, ומשכם של שני הכנסים יחד יהיה שמונה חודשים לפחות.

צבי ענבר: סעיף קטן 2 דיבר על "שנה שבה מתקיימות בחירות לכנסת ולראש-הממשלה, או בחירות מיוחדות לראש-הממשלה, תקבע ועדת הכנסת את שני הכנסים".

צבי ענבר: סעיף 32 הקודם של חוק היסוד למעשה שייך לא לחוק היסוד, אלא לחוק הכנסת, כי ההוראה בדבר הכינוס הועברה לסעיף 9(א)(1).

צבי ענבר: ההוראה בדבר כינוס הכנסת לאחר הפגרה, כשיש שני כנסים, כללה שני חלקים.

צבי ענבר: האחד, שזה יהיה תוך ארבעה שבועות, והאחר אמר מה קורה אם הכנסת לא התכנסה, ואז יש הוראה אוטומטית שאומרת שאם לא התכנסה, תתכנס ביום ב' של השבוע החמישי בשעה ארבע אחר-הצוהריים.

צבי ענבר: המקור של ההוראה הזאת הוא בסוף.

צבי ענבר: לכן אנחנו מוחקים אותה מחוק יסוד ומעבירים אותה לחוק הכנסת.

אלי בן-מנחם: בסוף מרץ יש פגרה, מה יהיה דין הפגרה?

אלי בן-מנחם: האם על-פי הסעיף הזה אחרי ארבעה חודשים מתכנסים אוטומטית, גם אם הפגרה על-פי הנוהל בכנסת היא חמישה שבועות?

צבי ענבר: המצב ברגע זה הוא, שאנחנו הולכים לפי סעיף 9(א)(2) לחוק הכנסת.

צבי ענבר: זאת שנה שבה מתקיימות בחירות מיוחדות לראש-הממשלה, וועדת הכנסת היא קובעת את מועדם ואת משכם של הכנסים, גם אם יפחת משך כל שלושת הכנסים משמונה חודשים.

צבי ענבר: זאת אומרת, שאת כל הכנסים קובעת השנה ועדת הכנסת, וזה יכול להיות גם פחות משמונה חודשים.

בנימין אלון: זאת אומרת, שוועדת הכנסת רשאית גם לצמצם את משך הפגרה הבאה?

צבי ענבר: התיקון הזה לא עושה דבר, התיקון הקודם עשה.

שאול יהלום: חבר הכנסת אלון לא חולק על התיקון אלא שואל שאלה חדשה.

שאול יהלום: הוא אומר, שאם הכנסת לא התכנסה מבצעים את הסעיף הזה, אבל חסרים ארבעה שבועות.

צבי ענבר: כאשר היה מדובר על בתוך ארבעה שבועות, התכוונו להגיד שזה יכול להיות גם אחרי שבוע.

צבי ענבר: הכנסת היתה יכולה לקיים גם עשרה חודשים בשנה.

בנימין אלון: במצב החוקי הקיים ועדת הכנסת לא מוגבלת והיא רשאית לומר שכיוון שהיתה עכשיו פגרה נצמצם את הפגרה הבאה?

צבי ענבר: כן.

סאלח טריף: מי בעד לאשר את הצעת החוק לקריאה ראשונה?

סאלח טריף: מי נגד?

סאלח טריף: ה צ ב ע ה בעד – רוב נגד – אין

סאלח טריף: אין מתנגדים ואין נמנעים.

סאלח טריף: אנחנו מאשרים את הצעת החוק לקריאה ראשונה.

בנימין אלון: בעיקרון הכיוון של היועץ המשפטי הוא נכון מאוד, שחוקי היסוד יהיו חוקים העוסקים בעניינים כלליים.

בנימין אלון: 3.

בנימין אלון: שימוש חברי הכנסת בטלפונים סלולאריים

סאלח טריף: קבענו שטלפון אחד ופקס יהיו על חשבון הכנסת, והנושא הוסדר.

סאלח טריף: קבענו גם שפלאפון אחד של חבר הכנסת יהיה כולו מכוסה על-ידי הכנסת.

סאלח טריף: אבל החשבות של הכנסת השאירה את העניין הזה תלוי באוויר, כך שחבר הכנסת ישלם בעבור חשבון הטלפון והכסף יוחזר לו.

סאלח טריף: לדעתי אנחנו לא צריכים להתעסק עם החשבונות האלה, כי זאת עבודה מיותרת.

סאלח טריף: היות שיש קביעה שהחשבון יכוסה בלי מגבלה, צריך שזה ישולם כמו הטלפונים.

אריה האן: אני מציע, אדוני היושב-ראש, שתשב עם החשב ועם סגן המזכיר ותסדרו את העניין הזה.

אליעזר זנדברג: בישיבה שלא הייתי בה הוחלט, שכל חברי הכנסת יעברו ל-050 תוך חצי שנה.

אליעזר זנדברג: לדעתי צריך להשאיר את המצב כפי שהוא.

סאלח טריף: זאת גם היתה דעתנו, מכיוון שחברי הכנסת מעוניינים שהמספר שלהם יישאר אותו מספר למען הציבור שלהם.

ארבל אסטרחן: היתה החלטה כזאת בוועדה.

ארבל אסטרחן: אבי לוי הסביר, ש"פלאפון", באמצעות מכרז החשב הכללי, נותנת למשרדי הממשלה מחירים הרבה יותר זולים, ולכן לכנסת יש אינטרס שחברי הכנסת יעברו לחברת פלאפון.

ארבל אסטרחן: לכן הוחלט, שחשבות הכנסת תממן את כל החשבון לחברי-כנסת שיעברו לחברת "פלאפון", ואילו חברי-כנסת שישתמשו בחברות אחרות ישלימו את ההפרש.

ארבל אסטרחן: לחשבות יש אפשרות לחשב כמה חבר הכנסת שהשיחות שלו היו נעשות באמצעות "סלקום" היה משלם אם השיחות היו נעשות באמצעות "פלאפון", והוא ישלם את ההפרש.

אליעזר זנדברג: אם זאת היתה ההחלטה אני מבקש לבטל אותה, ואני מציע שזה ייעשה בנוכחות אבי לוי.

אריה האן: לפי המכרז, המחירים שהחשב הכללי קיבל הם מדהימים.

אליעזר זנדברג: יש בעיה עקרונית, שלחבר הכנסת יש אינטרס לשמר את מספר הטלפון שלו.

אליעזר זנדברג: מלבד זה, אם היום אני עוזב את החברה שאני מנוי בה אני צריך לשלם להם קנס על העזיבה.

אליעזר זנדברג: אני סבור שיש הבדל בין חברי הכנסת לבין העוזרים, כי לגבי עוזרים ייתכן שנכון לחייב אותם לעבור ל-050, אבל לחבר הכנסת צריכה להיות האפשרות לבחור את החברה שהוא רוצה בה ללא מגבלה.

נעמי חזן: לגבי 050, אני לא רואה שום הבדל בחשבונות.

אריה האן: היה מכרז של החשב הכללי, ואנחנו עלינו על אותו מכרז אבל אצלנו זה עוד לא יושם.

אריה האן: זה ייושם בעוד כמה שבועות.

נעמי חזן: הבנתי שהעוזרים מקבלים עד 300 שקלים, אבל גם זה לא יושם.

טובי חכמיאן: אנחנו הנחינו את העוזרים הפרלמנטריים מה לעשות כדי לקבל את ההחזר.

שאול יהלום: אני חושב שבאופן עקרוני בנושא כזה אין להגביל את חברי הכנסת.

שאול יהלום: ההוצאה וההפרש במקרה הזה הם שוליים.

שאול יהלום: יש גם פריסת אנטנות, יש מקומות שקולטים את "סלקום" ולא קולטים את "פלאפון", ולכן אני מציע לא להגביל את חברי הכנסת לחברה מסוימת.

ארבל אסטרחן: היתה החלטה של ועדת הכנסת בעניין זה.

שאול יהלום: אז נבטל אותה.

שאול יהלום: במקום שאני גר בו, חברה אחת נקלטת וחברה אחרת לא נקלטת.

שאול יהלום: בעתיד הכנסת תגיד לי שלא אשתמש ב"בזק" אלא ב"אופק".

שאול יהלום: אני מציע בנושא של שיחות הטלפון לא להגביל את חברי הכנסת.

אליעזר זנדברג: אני מציע שנשנה את ההחלטה, אם היא התקבלה.

ארבל אסטרחן: אני מציעה שאבי לוי יביא לוועדה את הנתונים לפי מכרז החשב הכללי.

אליעזר זנדברג: זה עניין של עיקרון, אין מחלוקת שזה יותר זול.

שאול יהלום: הרי מכרז עושים כל תקופת זמן.

שאול יהלום: ב-20 השנים האחרונות הייתי שר וחבר-כנסת, ותמיד הקפדתי על אותו מספר, למען הציבור שלי.

שאול יהלום: בעוד שלוש שנים יעשו מכרז חדש, וחברה אחרת תיבחר.

סאלח טריף: אנחנו נשב עם טובי ונביא לכם את הנתונים בצורה מסודרת.

סאלח טריף: אני מודה לכם.

סאלח טריף: הישיבה נעולה.